runetrust/blame-folketinget-dk huggingface dataset:
Anders Samuelsen (LA), 2017-03-23:
Så jeg synes, det stadig væk er en fair måde at gå frem på at sige, at vi også godt vil se, hvad de konkrete handlinger bliver – egentlig i forlængelse af det, som Holger K. Nielsen var inde på, nemlig at én ting er de ord, der er blevet sagt, men noget andet er så, hvad de konkrete handlinger bliver.
Søren Pape Poulsen (KF), 2018-01-16:
Jeg synes, at vi i fjerde afsnit på side 3 prøver at gøre det ret tydeligt, men igen, som jeg også sagde til fru Zenia Stampe, så har jeg jo ikke noget problem med, at vi anstrenger os så meget, vi kan, med at gøre det så klart som muligt, og hvis det er en mulighed under udvalgsbehandlingen, synes jeg bestemt vi skal forfølge det synspunkt.
Nick Hækkerup (S), 2010-05-31:
Derfor vil jeg gerne spørge, om KL's næstformand, den tidligere formand, borgmesteren i Rudersdal Kommune, Erik Fabrin, tager fejl, når han om nulvækst siger: »Det kommer til at betyde, at vi på nogle af velfærdsområderne kommer til at levere en ringere service med færre ansatte i forhold til det serviceniveau, vi har i dag«.
Frank Jensen (S), 1998-11-19:
er vi langt, langt ude over den strafferamme, vi taler om i § 235, som de tre partier, der i dag har lagt op til debatten, har sat spørgsmålstegn ved. Derfor kan vi også med baggrund i den konkrete sag fra Hvidovre, som der er henvist til i Dansk Folkepartis lovforslag, sige, at der er intet problem i forhold til §
Peter Westermann (SF), 2010-11-18:
Kosten betyder så meget for den ældres trivsel og velvære i hverdagen, og nærende kost i sociale omgivelser går hånd i hånd med høj livskvalitet, især hos de ældre, hvor vi ved, at sandsynligheden for sygdom og underernæring er meget stor, hvis de ikke får en sund og varieret kost.
Kim Andersen (V), 2002-10-23:
Der er naturligvis altid tale om en balancegang, hvor man på den ene side skal sikre åbenhed og på den anden side sikre den enkelte borgers integritet, men det er vores opfattelse, som under førstebehandlingen i foråret, at det på udmærket vis er opnået med det forslag, der her ligger til behandling, og vi tilsiger det vores støtte og positive udvalgsbehandling.
Carolina Magdalene Maier (ALT), 2018-11-29:
Der synes jeg bare, jeg har hørt fra både Liberal Alliances ordfører og Socialdemokratiets ordfører og Venstres ordfører og også ministeren for den sags skyld, at det er, som om det vurderes, at det at have et arbejde betyder, at man viser, at man aktivt gerne vil integrere sig, mens det ikke er tilfældet, når man er under uddannelse.
Søren Krarup (DF), 2010-02-23:
Det er da klart, at de danske kampfly først og fremmest har Danmarks suverænitet som det, de skal hævde, men hvis de samtidig kan støtte de nordatlantiske områder, Grønland og Færøerne, og sikre vores relation til dem og sikre deres forhold, så synes jeg da ikke, det gør noget.
Nick Hækkerup (S), 2016-04-19:
Jeg tror, at muligheden for at skabe fred i Syrien uden Assad ved magten hviler på, at der er en nogenlunde samlet opposition. Det er så lykkedes at sammensætte den såkaldte høje forhandlingskomité, så den indeholder personer, som hver især har opbakning fra vigtige dele af oppositionen.
Mattias Tesfaye (S), 2020-05-20:
Ved fastlæggelsen af de anerkendelsesværdige formål har det haft betydning, om der var tale om formål, som var uopsættelige og nødvendige, eller formål, som i lyset af den ekstraordinære situation kunne tåle en udskydelse i en periode, uden at formålet dermed forspildes.
Keld Albrechtsen (EL), 2000-11-30:
Derfor synes vi godt, der kunne være en omlægning af de midler, sådan at fordi man én gang har fået bevilget et stort støttebeløb, behøver det jo ikke at betyde, at man dermed får ret til fra EU til alle tider at skulle beholde det støttebeløb.
Kim Mortensen (S), 2008-11-12:
Det, jeg synes, og det er dér, jeg iagttager en begyndende ændring i Dansk Folkeparti, er, at man i hvert fald, når det handler om indsatsen over for kapitalfonde - og det har vi hørt her fra talerstolen tidligere i dag - jo godt kan se, at det giver mening at bruge det europæiske samarbejde, og at man kan flytte noget, også selv om man er lille Danmark, i en diskussion om at lave åbenhed, fælles retningslinjer og indgreb over for kapitalfondene.
Christine Antorini (S), 2009-12-04:
Ud fra tidligere diskussioner, vi har haft her i Folketinget, må vi desværre også konstatere, at den pressede økonomi i kommunerne har betydet, at flere og flere skoler bevæger sig væk fra de vejledende timetal og ned mod minimumstimetal og endda desværre nogle gange under minimumstimetal.
Signe Munk (SF), 2024-05-02:
I lovforslaget står der – og jeg citerer – at »erhvervsministeren efter forhandling med den relevante ressortminister kan fastsætte regler om, at bestemmelserne i stk. 1, 2. og 3. pkt., skal finde tilsvarende anvendelse på andre former for vedvarende energi samt anlæg, bygninger, virksomhed eller infrastruktur i tilknytning hertil«.
Frank Jensen (S), 2002-03-14:
Med det historiske forløb, at forhandlingerne blev gennemført og afsluttet under den tidligere regering, kommer det næppe som nogen stor overraskelse, at jeg i dag kan meddele, at Socialdemokratiet kan tilslutte sig lovforslaget og dermed bidrage til, at Danmark kan ratificere EU's retshjælpskonvention og 2001-tillægsprotokollen, og vi kan samtidig give tilslutning til, at Danmark kan tilslutte sig den kommende vedtagelse af EU's rammeafgørelse om fælles efterforskningshold.
Karsten Nonbo (V), 2010-11-23:
Og når jeg siger, at jeg synes, det er sølle, er det ikke fru Lone Dybkjærs betragtninger, der er sølle, men det, at det nok er sådan, at man ikke fra starten tør tage en debat med sit barn og sige, at når det sætter sig op på en cykel i 2-års-alderen, skal det have cykelhjelm på, og det skal det også, når det er 3, og når det er 4.
Aase D. Madsen (DF), 2000-04-05:
Og så vil jeg gerne sige med det samme, at den har Dansk Folkeparti jo hverken lod eller del i, og derfor vil vi heller ikke hverken direkte eller indirekte tage medansvar for dette lovforslag. Der er for så vidt ikke så meget mere at sige om det her forslag, ikke andet, end at det så at sige økonomisk er et at fodre hunden med sin egen hale-forslag.
Morten Messerschmidt (DF), 2023-05-16:
Jeg vil bare høre, om der er et af de lande, der rent geografisk er europæiske – det er vist ca. 50 lande i øjeblikket, tror jeg – som, i fald de på et tidspunkt måtte overholde de her Københavnskriterier, ikke ville kunne nyde Moderaternes opbakning.
Leif Mikkelsen (LA), 2013-02-07:
Det er vort demokrati, vi taler om her i dag, og derfor er der intet mærkeligt i, at det her er en debat, der tager tid, og at alle fordele og ulemper fremdrages, når man peger på at lave ændringer i fundamentet for vores demokrati, nemlig den enkelte persons mulighed for at afgive sin stemme fuldt og helt trygt.
Jens Joel (S), 2016-05-12:
Det er jo klart, at der er brug for sikkerhed omkring de aftaler, vi laver, og derfor kunne jeg godt tænke mig at spørge om noget, for hvis man læste i medierne den 7. marts, altså for lidt over 2 måneder siden, kunne man se, at ministeren sagde, at han overvejede at genåbne energiforliget og han ville indbyde energiforligspartierne til en drøftelse af det.
Per Clausen (EL), 2010-11-18:
En sådan særlov synes jeg faktisk godt man kunne overveje, og så ville man jo tage afsæt i dyrevelfærdslovgivningen og derfor undgå den lidt filosofiske debat, som i hvert fald bevæger sig ud over det niveau, jeg plejer at beskæftige mig med, og som handler om, hvorvidt vi nu skal menneskeliggøre hundene.
Tove Videbæk (KRF), 2000-02-24:
Som vi læser forslaget, lægger CVU-forslaget op til centralisering og koncentration af store uddannelsesinstitutioner i storbyerne, som vil få tilført rigtig mange uddannelses- og forskningsmidler, mens institutionerne ude i landområderne eller institutionerne i byområderne, som bare ikke ønsker at afgive suverænitet til et CVU, bliver udsultet.
Martin Lidegaard (RV), 2019-03-19:
Også fra radikal side er vi positive over for det her lovforslag, da vi jo er en del af den forligskreds, som allerede har strammet gevaldigt på at kunne straffe de finansielle virksomheder, der medvirker til hvidvask og andre kriminelle forbrydelser, ligesom vi jo sådan set på linje med en række partier i Folketinget slet ikke mener, at vi er i mål endnu, men at der derfor er brug for adskillige flere initiativer, herunder en øget skærpelse af strafniveauet og også en mulighed for at straffe rådgivere til den her form for økonomisk kriminalitet.
Arne Toft (S), 2005-05-03:
Når nu fru Ellen Trane Nørby siger, at hun mener, at man skal betale for at komme ind på museer, kan fru Ellen Trane Nørby så ikke oplyse mig om, hvorfor Venstre og regeringen mener, at det skal være gratis at komme ind på vores to største museer?
Jens Joel (S), 2012-05-25:
Derfor synes jeg, vi skal diskutere, hvordan udvalgets arbejde skal blive bedre, men jeg synes ikke, løsningen er at flytte diskussionen fra udvalget ned i Folketingssalen, tværtimod skal vi se på, hvordan udvalget kan styrkes, hvordan fagudvalgene kan inddrages endnu bedre.
Trine Bramsen (S), 2013-05-02:
Siden vi overtog regeringskontorerne for blot 1½ år siden, har vi styrket politiet og udlændingemyndighedernes indsats over for kriminelle asylansøgere med både razziaer, skærpet adgangskontrol på asylcentrene og langt hurtigere sagsbehandling af sager, der vedrører kriminelle asylansøgere, og ikke mindst har vi besluttet at etablere et udrejsecenter, således at kriminelle asylansøgere isoleres fra ansøgere fra de øvrige asylcentre.
Karsten Hønge (SF), 2018-04-03:
Vi synes ikke, at det er rimeligt at begrænse adgangen til selv at vælge advokat, og vi synes heller ikke, det er rimeligt at sætte beløbsgrænsen op til 6.000 kr. i ankesager, slet ikke nu henset til de store konsekvenser, det kan få, for at opnå statsborgerskab.
Johs. Poulsen (RV), 2006-12-12:
Specielt det forhold – en række af de andre forhold har allerede været debatteret indgående her i debatten – synes vi er en stor mangel ved forslaget, som det ligger nu, og i al fald må vi rette hr. Jørn Dohrmann, når han siger, at de kommuner, der har lyst til at gå i gang, nu kan gå i gang.
Morten Bødskov (S), 2012-05-02:
I 2011 opfordrede Det Europæiske Råd Kommissionen til at fremsætte forslag til en mekanisme, hvormed der indføres en sikkerhedsklausul, med henblik på undtagelsesvis at tillade genindførelse af grænsekontrol ved de indre grænser i en virkelig kritisk situation, hvor en medlemsstat ikke længere er i stand til at overholde sine forpligtelser i henhold til Schengenreglerne.
Karen J. Klint (S), 2011-03-31:
Men også her er vi parate til at være åbne over for, at vi skal gøre ting i Danmark og ikke bare overlade det til Indien og Kina, så vi vil godt være med til at drøfte, hvordan reglerne skal være, også om de forsøgsværger, der er sat ind, er godt nok beskrevet, så de mennesker, der kommer til at deltage i forskning, er trygge nok ved den måde, det bliver tilrettelagt på.
Kristian Thulesen Dahl (DF), 2004-04-30:
Jeg synes i virkeligheden, at man gør Grønland en bjørnetjeneste, når man i misforstået hensyntagen til dem siger, at sådan noget må man da ikke diskutere: Kan det ikke give anledning til en masse forvirring om, hvem der nu skal bestemme det ene og det andet?
Peter Juel Jensen (V), 2014-02-05:
Ja, det kunne man jo godt have indtænkt i et finanslovsudspil fra Venstre – selvfølgelig kunne man det – men ministeren ved jo også, fra dengang ministeren var i opposition, at det er svært for en opposition at have det samme regneapparat til rådighed, som en regering har, og derfor vil der være huller i en finanslov.
Marion Pedersen (V), 2009-04-03:
Som jeg sagde i min ordførertale, har jeg selv været arbejdsgiver i 25 år, og jeg må da tilstå, at jeg mere end den ene gang, jeg omtalte i min ordførertale, har ringet til en medarbejder, som var sygemeldt, og ved at snakke sådan lidt frem og tilbage også har fundet ud af, hvad årsagen egentlig var til sygemeldingen, og fået folk tidligere tilbage på arbejde.
Margrethe Vestager (RV), 2010-04-22:
Så vil jeg bare spørge, om De Konservative også vil se på noget med penge, for jeg har forstået, at den konkurrencedygtige pris for at teste en mølle er på omkring 2 mio. kr. om året, ellers kan det ikke svare sig i Danmark, så kan man lige så godt placere sine møller et andet sted.
Lars Christian Lilleholt (V), 2008-05-06:
I industrien er der et stort ønske om det, og også ud fra en miljø- og energimæssig synsvinkel er det en rigtig fornuftig måde at fremstille aircondition på, når man undgår at gøre det med el, men i stedet gør det ved hjælp af overskud fra fjernvarme.
Brian Mikkelsen (KF), 2015-10-23:
Dagbladet Politiken beskrev en sag med en familie, som havde et værksted, som havde en hjemfaldspligt i forhold til Københavns Kommune, men de blev udsat for et helt astronomisk krav i forhold til grundskylden, på trods af at der var en hjemfaldspligt 5 år ude i fremtiden.
Henrik Dahl (LA), 2019-04-25:
Jeg skylder hr. Jacob Mark en eller anden form for svar eller reaktion, og der vil jeg også lige inddrage fru Lotte Rod, fordi for nogle år siden havde JydskeVestkysten sådan en sommerspøg, hvor man skulle fremsætte et lovforslag sådan lidt bredere, end man måske normalt gør herinde, og jeg tabte konkurrencen til fru Lotte Rod, og det ærgrer mig altid at tabe, men det var rigtig godt, for det, jeg tabte til, var, at fru Lotte Rod foreslog, at man skulle genindføre vilde skrammellegepladser, og det slog mit forslag om at genindføre 13-skalaen.
Morten Bødskov (S), 2009-09-08:
Så det socialdemokratiske finanslovudspil og den socialdemokratiske skatteplan, som i parentes bemærket har et løft for folkeskolen på 2 mia. kr. – det ligger også i kommunerne, og det ved spørgeren ganske udmærket – tegner simpelt hen konturerne af et opgør med den politik, som spørgerens parti og regeringen har stået i spidsen for alt for længe nu, der er nemlig behov for at styrke den grundlæggende velfærd, således at børn, ældre og syge kan få en bedre hverdag.
Finn Sørensen (EL), 2019-04-09:
Men det var jo påskuddet, som det er for så mange andre stramninger og undermineringer af borgernes retssikkerhed i det her land, nemlig at man giver udlændingene skylden og siger, at vi desværre er nødt til at ramme alle danskere også, fordi der er nogle slemme udlændinge, der ikke opfører sig ordentligt her i landet.
Lars Løkke Rasmussen (V), 2017-01-31:
Jeg synes jo, at Enhedslisten sådan ophøjer Amerikas præsident til i den grad at være vores præsident, sådan at vi nu åbenbart her i Folketingssalen skal forholde os til alt muligt, som den amerikanske præsident måtte sige, mene, gøre, tænke eller tro.
Tom Behnke (KF), 2009-01-23:
Dommere skal naturligvis være dygtige til deres arbejde, men dommerne skal sandelig også være neutrale og upartiske, og de skal også fremstå som neutrale og partiske, således at de, der skal have deres sag afgjort, uanset hvad det er for en sag, har fuld tillid til domstolene, har fuld tillid til, at det er neutrale, upartiske dommere, der vurderer deres sag alene ud fra, hvad der står i danske love og regler, ud fra danske retstraditioner, altså at det er derudfra at dommen bliver afsagt, og at der ikke er en skjult dagsorden af den ene eller den anden art.
Søren Pind (V), 2016-05-10:
Der er jo ikke nogen som helst tvivl om, at forbrydelsen falder ind under straffelovens kapitel 12 og 13 og dermed bl.a. influerer på hele statsborgerskabsspørgsmålet, hvor man jo i henhold til terrorparagrafferne kan blive frataget sit statsborgerskab, hvis man har et dobbelt et af slagsen.
Troels Ravn (S), 2020-06-03:
Var der tale om reelle penge, eller var der tale om et estimat, et skøn på 600 mio. kr. over 10 år, som faktisk skulle bero på, at man nedlagde regionerne, altså de her selv samme regioner, som i dag er en meget aktiv medspiller omkring de her forureningssager, og hvor politikerne er folkevalgt helt tæt på befolkningen og står til ansvar for befolkningen?
Martin Lidegaard (RV), 2006-10-05:
Når jeg antager det, er det, fordi jeg synes, at begge statsministerens taler er fyldt med milliarder og Christiansborgtal og jonglering med alt mulig politisk fnidderfnadder, men tydeligvis har meget lidt føling med, hvordan det føles som hårdtarbejdende forældre i dagens Danmark at aflevere sine børn i daginstitutioner, som man kan mærke falder i kvalitet år for år.
Per Stig Møller (KF), 2005-11-09:
Vi vil holde øje med, hvordan det kommer til at gå på både det nukleare område og andre områder, og med andre områder menes f.eks. aggressionerne over for Israel, involveringen af Hizbollah og Hamas og den stadig forringede menneskerettighedssituation i Iran – det må jo ikke glemmes, at den bliver stadig ringere – og vi holder øje med alt det, fordi vi er betænkelige ved det.
Kristian Jensen (V), 2005-01-14:
Men vi har ingen interesse i, at nogen selskaber har mulighed for at snyde, og derfor lægger vi op til et strammere regelsæt, fordi vi bl.a. må konstatere, som fru Pia Christmas-Møller så rigtigt sagde, at alt for få selskaber i dag lever op til lovens regler om dokumentation
Claus Jørgensen (SF), 2025-03-13:
Vi har gjort os selv alt for sårbare ved at udlicitere vores sikkerhed til USA, forsømt vores eget europæiske forsvar og ladet billig russisk gas flyde frit og dermed finansieret Ruslands ulovlige overfald på Ukraine og den trussel, det medfører mod vores frihed og vores værdier.
Henrik Dam Kristensen (S), 2003-01-08:
Derfor er det egentlig relevant i dag at spørge hr. Kristian Thulesen Dahl: Hvad vil man f.eks. gøre, når regeringen i morgen kommer med et forslag om at afskaffe eksklusivaftaler? Der er jo et indlysende svar her, som kan gives: Hvis man lader være med at støtte regeringen i det,
Klaus Hækkerup (S), 2008-03-26:
Så vil jeg godt gentage mit spørgsmål til miljøministeren, hvis han nu i stedet for bare at svare bla og bla og bla forholder sig til spørgsmålet: Er miljøministeren enig i, at Forsvarsministeriet bare kan tilsidesætte planlægningen og sige, at de grunde, de har, skal sælges til boligformål, selv om det strider imod den regionale planlægning, og selv om det strider imod den fingerplan, som regeringen har vedtaget for de to pågældende arealer?
Sophie Løhde (V), 2025-05-14:
Danmark understøtter, ligesom lovforslaget og direktivet, at Lægemiddelstyrelsen fortsat vil skulle offentliggøre deres afgørelser om tilskud, og de lægemidler, som der ydes tilskud til på baggrund af en forhandlet fortrolig pris, vi også fremgå af Lægemiddelstyrelsens hjemmeside.
Anders Fogh Rasmussen (V), 2002-05-21:
forbehold, men i runde tal og af de budgetoverslag, der ligger i EU på nuværende tidspunkt, kan man se, at støtten til de østeuropæiske lande vil vokse fra de nuværende 25 mia. kr. til 125 mia. kr., når vi er fremme i 2006, altså 100 mia. kr. ekstra. Hvis man så kigger på, hvad Danmarks ekstra udgift vil blive, for at EU kan yde denne merbistand til de østeuropæiske lande,
Per Clausen (EL), 2010-03-16:
Jeg har jo gentagne gange sagt, at det er mig fuldstændig ubegribeligt, at man, når et så stort flertal i Folketinget er så enige om, at det er så alvorlig situation, Danmark er i, fordi vi er omfattet af de her forbehold, ikke for længst har fået taget initiativ til en folkeafstemning.
Pia Olsen Dyhr (SF), 2022-05-23:
Jeg tror, at det for de ældre vil betyde noget, at de er sikre på, at der kommer nok hjemmehjælp, at det er den rigtige hjemmehjælp, at de kender vedkommende, at vi kan sørge for nogle faste teams derude – det tror jeg betyder langt mere for den ældre.
Jørn Jespersen (SF), 2003-12-02:
Man kunne jo virkelig høre på miljøministeren, at det ærgrede ham og pinte ham at skulle forsvare en så dårlig sag som Institut for Miljøvurdering, at det virkelig irriterede miljøministeren at skulle forsvare noget, som har fået så dårlige evalueringer, og hvor man ikke kan påvise nogen politiske resultater.
Torsten Schack Pedersen (V), 2018-03-15:
Der er en generel samlet forældelse på 10 år, fra rådgivningen er udført, men altså, den frist man har, når man opdager, at der er noget galt og vil gøre erstatningsansvar gældende over for rådgiver, forlænges fra 3 til 6 år.
Lisbeth Bech Poulsen (SF), 2017-10-25:
En kort lille anekdote: Da vi for et par år siden sad og skulle diskutere elbilerne, og om de fortsat skulle afgiftsfritages, sad vi ovre ved skatteministeren, og fra mange sider lød det: Jamen vi kan ikke fortsætte afgiftsfritagelsen, det koster de her millioner, det kan vi ikke.
Jørn Jespersen (SF), 2003-11-06:
Realiteten i det er jo, at man siger, at de allerfattigste lande, som ikke har nogen infrastruktur, som ikke har nogen toldmyndigheder og ikke har nogen varer at producere, må gerne eksportere til os, men alle de udviklingslande, som har noget at eksportere og kan finde ud af det, må ikke få lov til det.
Brian Mikkelsen (KF), 2010-01-28:
Vi følger naturligvis hele tiden belægssituationen meget nøje, og det har nu vist sig, at bl.a. de strafskærpelser, der er gennemført for at dæmme op for bandekonflikten, kombineret med de gode resultater af politiets omfattende indsats på området har ført til en stigning i antallet af indsættelser hovedsagelig i Kriminalforsorgens lukkede institutioner.
Per Clausen (EL), 2009-04-15:
Det er jo sådan, at når jeg lytter til den her debat, bliver jeg i hvert fald mere og mere tilfreds med, at vi allerede i Folketinget har vedtaget B 14, for det løser jo på forunderlig vis problemerne i forbindelse med mange af de debatter, der eksisterer her i Folketingssalen, f.eks. diskussionen om, hvorvidt vi skal have EU-ændringer eller vi skal have nationale særordninger.
Eigil Andersen (SF), 2015-01-15:
Ja, det er jo tydeligt, at der er splid og spektakel i den borgerlige lejr, for vi har jo en situation nu, hvor de to store borgerlige partier, Venstre og Dansk Folkeparti, er med i det her forlig, og så er de to små borgerlige partier, Liberal Alliance og Konservative, ikke med.
Pernille Vermund (NB), 2020-01-21:
Jeg ved godt, at der er en justitsminister, som har stået her tidligere og taget nogle slag for det synspunkt; men som mor til tre drenge forstår jeg fuldstændig, at det, at man har tryghed, altså at man føler sig tryg dér, hvor man færdes, faktisk kan øge ens muligheder og ens frihed til at færdes de bestemte steder.
Ellen Trane Nørby (V), 2013-05-29:
Hvis hr. Mogens Jensen nu havde lyttet til det svar, jeg gav fru Maja Panduro, så sagde jeg, at der vil være områder, vi er nødt til at opprioritere, enten fordi der er en større indsats, vi skal løfte, fordi der er flere mennesker, hvad enten det er på sundhedsområdet og ældreområdet, hvor der bliver flere, eller det er på uddannelsesområdet, hvor vi har den politiske ambition, at der er flere unge, der skal have en uddannelse.
Kirsten Normann Andersen (SF), 2022-06-08:
Alle mulige retter henvendelse lige nu, for det er den måde, som vi laver aftaler på her i Folketinget, og det er den måde, vi laver finanslovsaftaler på, altså at vi aftaler indsatser for en årrække – og så udløber perioden, og så skal vi lave en aftale igen.
Bent Bøgsted (DF), 2011-12-19:
Hvis regeringens måde at styrke og få Europa på fode igen på er at lukke arbejdspladser i Danmark, så de kan oprettes i Tyskland, Polen, Holland, Frankrig, eller hvor de nu skal ligge i stedet for, så man kan sige, at Danmark har gjort en indsats, så er der ikke ret meget andet at gøre end at sige: Tak for kaffe!
Birthe Rønn Hornbech (V), 2008-12-17:
Ja, de skal gøre det samme som alle andre, hvad enten det er danske eller udenlandske taxachauffører - de skal overholde loven, og når det drejer sig om at bringe personer over grænsen, er udlændingelovens strafbestemmelse jo ganske klar: »Med bøde eller fængsel indtil 2 år straffes den, der forsætligt bistår en udlænding med ulovligt at indrejse i eller rejse gennem landet …
Lene Espersen (KF), 2004-04-15:
156, har kriminalforsorgen ikke umiddelbart tilgængelige tal for antallet af førtidspensioneringer eller for gennemsnitsalderen for førtidspensionerede. Direktoratet for Kriminalforsorgen har derfor nu bedt Økonomistyrelsen om så vidt muligt at tilvejebringe de ønskede tal.